Christian Rabjerg Madsen (S), 2025-05-21:
Så skal jeg på vegne af Socialdemokratiet, Venstre, Moderaterne, Sjúrður Skaale fra Javnaðarflokkurin, Anna Falkenberg fra Sambandsflokkurin, fru Aaja Chemnitz fra IA og Jon Stephensen, uden for grupperne, læse følgende vedtagelsestekst op: Forslag til vedtagelse
Folketinget konstaterer, at Danmark står stærkt i en urolig tid.
Økonomien er sund, beskæftigelsen er høj, og der er investeret markant i velfærd, klima og forsvar.
Folkeskolen, ældreplejen og sundhedsvæsenet er blevet styrket, og den offentlige sektor får mere lokal frihed og højere kvalitet.
Danmark går forrest i den grønne omstilling, og vejen mod 2030-målet er brolagt med brede aftaler på tværs af sektorer.
Folketinget konstaterer, at det er nødvendigt at foretage økonomiske prioriteringer for at kunne investere i vores forsvar og sikkerhed.
Den udenrigspolitiske situation er alvorlig, og rigsfællesskabet er blevet udfordret.
Folketinget anerkender behovet for at udvikle og forny relationerne mellem Danmark, Færøerne og Grønland i et ligeværdigt fællesskab.
Vi har taget skridt i den rigtige retning, og fra dansk side er vi klar til at gøre mere.
Danmark skal også fremover være et land, hvor flere bidrager, og hvor fællesskab, retfærdighed og ansvar går hånd i hånd.
Tak for det.
Det var ikke mærkeligt, at vi jublede, da Muren faldt, og at vi lod os rive med af 1990'ernes fremgang og i årtier fejrede det, vi troede var demokratiets endegyldige sejr.
Men som Lykke Friis i »Tårernes Europa« eller Jeppe Bentzen i »De vingeskudte« har mindet os om, havde det lange fravær af eksistentielle trusler mod Vesten en pris.
Patriotismen blev udhulet, forsvarsviljen svækkedes, og vi undervurderede Putin.
I mødet med Rusland satte vi i Vesten vores lid til Wandel durch Handel, altså troen på, at økonomisk vækst, øget frihed og stigende levestandarder også for Putin var det vigtigste.
Men vi tog fejl.
Putin er hverken optaget af velstand eller menneskeliv.
Hans mål er at ødelægge Europa indefra og genopbygge det imperium, som styrtede i grus omkring ham, da han som ung KGB-officer oplevede Sovjetunionens sammenbrud i Dresden i 1989.
Når man læser Jeppe Bentzen eller andre i dag, aner man flere steder et ekko af Stefan Zweigs »Verden af i går«, den meget, meget smukke, men også sørgmodige hyldest til Europas kultur og værdier, skrevet netop, som den kultur og de værdier blev fortæret i nazisternes gasovne.
Historien gentager sig ikke, men den rimer.
Vores og resten af Europas opgave er at sikre, at historiens mørkeste kapitler ikke gentages, at vi omsætter uro og usikkerhed til en ny handlekraft, og at vi gør det på den måde, vi kender i Danmark: gennem fællesskab, reformvilje og solidaritet – den danske vej.
Putin har i meget vid udstrækning på bekostning af sin egen befolkning opbygget en krigsøkonomi.
Med støtte fra Kina og med tætte bånd til og hjælp fra både Iran og Nordkorea arbejder Rusland og Putin målrettet på at være i stand til at føre en storskalakrig mod Vesten inden for få år.
Derfor skal Europa oprustes, ikke for at føre krig, men for at undgå at komme i krig.
Det er helt afgørende, at vi i Europa bliver i stand til bedre at tage vare på vores egen sikkerhed militært, strategisk og industrielt.
Det ændrer ikke på, at USA fortsat er en vigtig allieret i NATO, også selv om vi sammen med Grønlands regering har haft et behov for at være meget, meget klare i mælet, hvad angår vores forhold i rigsfællesskabet.
USA's massive tilstedeværelse i Europa udgør sammen med atomparaplyen fortsat et afgørende element i afskrækkelsen af Rusland.
Derfor har vi på trods af uenigheder en interesse i at holde USA tæt på Europa.
Oprustning er langtfra gratis, men det er vigtigt at huske på, at prisen for at lade være er langt højere.
Danmark står i den helt unikke situation, at vi har kunnet opruste markant uden at skære i velfærden eller hæve skatterne.
Tværtimod har vi styrket velfærden på alle de borgernære områder.
Det er ikke kommet af sig selv.
Det har krævet en stærk og en sund økonomi.
Siden Mette Frederiksen blev statsminister, er bevillingerne til forsvaret fordoblet.
Alene Accelerationsfonden løber op i 50 mia. kr. på 2 år.
Det er helt vildt, at vi kan tage så stort et beløb op af kassen.
Jeg tror, det er vigtigt at huske på, at det jo beror på, at vi har truffet en række sjældent populære beslutninger, der gør, at vi kan tage så store beløb op af kassen.
Heldigvis ligger det dybt i Socialdemokratiets dna at tage ansvar – et ansvar, vi vil fortsætte med at løfte, når fremtidig oprustning kommer til at kræve prioriteringer i Folketinget.
Danmarks sikkerhed kan ikke adskilles fra Europas, og Europas sikkerhed hviler i sidste ende på, at vi økonomisk kan følge med både Kina og USA.
Den hollandske forfatter Ilja Leonard Pfeijffer beskriver i »Grand Hotel Europa«, hvordan vores kontinent er ved at miste betydning i nutiden og i stedet er blevet et nostalgisk museum for fordums storhed.
Ligesom Venedig, skriver han, er Europa ikke længere et levende sted, men en kulisse, som velhavende turister betaler for at opleve, ikke fordi det er relevant i dag, men fordi det var det engang.